संन्यासतिर फेडेरर
स्विस टेनिस लिजेन्ड रोजर फेडेररले अर्को साताको लेभर कपपछि संन्यास लिने भएका छन् । उनले आफ्नो घुँडाको चोट निको नभएपछि संन्यास लिनुपर्ने भएको बिहीबार बताएका छन् । उनले ट्विटमा लेखेका छन्, ‘अर्को साता लन्डनमा हुने लेभर कप मेरो अन्तिम एटीपी प्रतियोगिता हुनेछ ।’
जेनेभा — स्विस टेनिस लिजेन्ड रोजर फेडेररले अर्को साताको लेभर कपपछि संन्यास लिने भएका छन् । उनले आफ्नो घुँडाको चोट निको नभएपछि संन्यास लिनुपर्ने भएको बिहीबार बताएका छन् । उनले ट्विटमा लेखेका छन्, ‘अर्को साता लन्डनमा हुने लेभर कप मेरो अन्तिम एटीपी प्रतियोगिता हुनेछ ।’सन् २०२१ को विम्बल्डनयता कोर्टमा नदेखिएका ४१ वर्षीय फेडेररले २० ग्रान्ड स्लाम उपाधि जितेका छन् । त्यसयताका १८ महिनामा उनी घुँडाको तीन शल्यक्रियाबाट गुज्रिएका थिए । उनका समकालीन खेलाडी सेरेना विलियम्स पनि संन्यासको संघारमा छिन् । यूएस ओपनको तेस्रो सेटमा पराजित भएयता सेरेनाले फेरि दोहोर्‍याएर नखेल्ने विश्वास गरिएको छ । फेडेररले आफ्नो शरीरले यो नै संन्यास लिनका लागि उपयुक्त समय भएको जनाइसकेको बताएका छन् । उनले लेखेका छन्, ‘मैले प्रतिस्पर्धात्मक टेनिसमा फर्कन धेरै मिहिनेत गरें, तर शरीरको पनि सीमा हुने रहेछ । शरीरले मलाई स्पष्ट भनेको छ । म ४१ वर्षका भएँ, पछिल्लो २४ वर्षमा मैले १ हजार ५ सयभन्दा बढी खेले खेलें होला ।’उनले थपेका छन्, ‘मैले सोचेभन्दा पनि टेनिसले मलाई धेरै दिएको छ । अहिले त्यस्तो समय आएको छ, जहाँ मैले आफ्नो खेलजीवनमा समाप्त भएको मान्नुपर्छ ।’ सन् २००४ को फेब्रुअरीमा विश्व नम्बर एकको वरीयता हासिल गरेका फेडेररले आफ्नो खेलाडी जीवनमा १ सय ३ उपाधि जितेका छन् । त्यसमा २० ग्रान्ड स्लाम समावेश छ । अस्ट्रेलियन ओपन ६, फ्रेन्च ओपन एक, विम्बल्डन ८ र युएस ओपन ५ पटक जितेका छन् । एटीपी टुर फाइनल ६ पटक जितेका उनको जित–हारको रेकर्ड १२५१–२७५ रहेको छ । त्यसबाहेक उनले ओलम्पिकमा डबल्सतर्फ स्वर्ण पदकसहित डेविस कप र होपम्यान कपको उपाधि पनि जितेका छन् । सन् १९९८ मा व्यावसायिक खेलाडी बनेका फेडेरर ३१० साता विश्व नम्बर एकमा रहेका थिए ।